Chaos bars los in KimberleyFoto: Twitter via @BogartTerence. Chaos het in Kimberley in die Noord-Kaap ontstaan toe woedende inwoners begin betoog het oor diensleweringskwessies. Lt.kol. Dimakatso Mooi, woordvoerder van die polisie, het gesê die protesaksie het Woensdag omstreeks middernag uitgebreek. “Die inwoners het lankal reeds ŉ memorandum met hul griewe aan die munisipaliteit oorhandig. Hulle het vanoggend na die munisipale kantoor opgeruk en aangedring daarop dat die burgemeester hulle toespreek,” het Mooi gesê. Volgens Mooi het hy hulle toegespreek en dit is toé dat die skare hand uitgeruk het. “Die polisie moes van skokgranate en rubberkoeëls gebruik maak om die skare uiteen te jaag. Vyf polisiebeamptes is beseer toe betogers hulle met klippe bestook het. Ek is nie doodseker presies hoe ernstig hul beseer is nie, maar ek kan bevestig dat hulle in die hospitaal opgeneem is,” het Mooi gesê. Sy het die situasie steeds as “gespanne” bestempel. Die polisie handhaaf ŉ sterk teenwoordigheid in die omgewing. Winkels en motors is beskadig toe betogers dit met klippe bestook het en buitebande in die strate gebrand het. Foto: Verskaf deur ER24. “Dit is moeilik om in dié stadium die presiese skade vas te stel,” het Mooi gesê. Russel Meiring, woordvoerder van ER24, het gesê hul paramedici het drie mense op die toneel behandel. “Toe paramedici by die toneel opdaag, het hulle die man met ŉ wond aan sy kop aangetref terwyl ŉ vrou ŉ fraktuur aan haar enkel opgedoen het.” Beide beseerdes is na die hospitaal vervoer. ŉ Derde man is volgens Meiring privaat na die hospitaal geneem. Mooi het bevestig dat daar Donderdagoggend mense in hegtenis geneem is vir openbare geweld, maar kon nie bevestig hoeveel nie. Kimberley South Africa strike today pic.twitter.com/XxrtwD72sW — Prince Ishola (@PrinceIshola3) July 12, 2018